b'\n_START_ARTICLE_\nVelika nagrada Monaka 1935\n_START_SECTION_\nPred dirko\n_START_PARAGRAPH_\nMo\xc5\xa1tvi Auto Union in Automobiles Ettore Bugatti se nista udele\xc5\xbeili prve pomembnej\xc5\xa1e dirke sezone. Na kvalifikacijskih treningih je bil Rudolf Caracciola v odli\xc4\x8dni formi in osvojil najbolj\xc5\xa1i \xc5\xa1tartni polo\xc5\xbeaj s \xc4\x8dasom 1:56,6, Manfred von Brauchitsch je bil ponovno popolnoma nared za dirkanje in je \xc5\xa1ele spoznaval stezo na treningih, vseeno pa je osvojil drugo \xc5\xa1tartno mesto s \xc4\x8dasom 1:57,0, popolno Mercedesovo prvo \xc5\xa1tartno vrsto pa je s \xc4\x8dasom 1:57,3 zaklju\xc4\x8dil Luigi Fagioli. Scuderia Subalpina je imela pripravljen le en dirkalnik Maserati 6C-34, ker so drugega posodili Ginu Roveru za Giuseppeja Farino. Goffredo Zehender je tako dirkal le z izbolj\xc5\xa1ano 3,2 L verzijo starega dirkalnika Maserati 8CM. Vsi Ferrarijevi dirkalniki so bili opremljeni z novim zadnjim vzmetenjem z elipti\xc4\x8dnimi vzmetmi in hidravli\xc4\x8dnimi bla\xc5\xbeilci.\n_START_SECTION_\nDirka\n_START_PARAGRAPH_\nPo \xc5\xa1tartu je povedel Fagioli, ki so mu sledili Caracciola, Ren\xc3\xa9 Dreyfus, Tazio Nuvolari, Philippe \xc3\x89tancelin, Louis Chiron in Antonio Brivio. Von Brauchitsch ni mogel potrditi dobre forme, ki jo je kazal na treningih, saj je \xc5\xbee po enem krogu odstopil z okvarjenim menjalnikom. Fagioli je vozil na polno in \xc5\xbee po petih krogih je imel polminutno prednost pred Caracciolo, ki je imel tudi kar nekaj prednosti pred ostalimi dirka\xc4\x8di. Ferrarijevi dirka\xc4\x8di so bili vsi v te\xc5\xbeavah zaradi novih hidravli\xc4\x8dnih zavor. Po dvajsetih krogih je vodilnima Mercedesovima dirka\xc4\x8dema sledil Dreyfus, ki je imel sedemsekundno prednost pred \xc3\x89tancelinom, krog kasneje je odstopil Farina z novim dirkalnikom._NEWLINE_Do tridesetega kroga se je \xc3\x89tancelin prebil na tretje mesto in se za\xc4\x8del oddaljevati od Dreyfusa, Brivia in Nuvolarija ter v naslednjih krogih za\xc4\x8del celo loviti drugouvr\xc5\xa1\xc4\x8denega Caracciolo. Nuvolari je zaradi te\xc5\xbeav z zavorami dirkalnik predal Carlu Feliceju Trossiju. V devetin\xc5\xa1tiridesetem krogu je tretjeuvr\xc5\xa1\xc4\x8deni Francoz v ovinku Gasometre (zdaj Rascasse) po notranji strani tudi prehitel Nemca in se prebil na drugo mesto. Caracciola mu je odgovoril in uspel \xc3\x89tancelina prehiteti v \xc5\xa1esinpetdesetem krogu na klancu proti Kazinoju. Tako dirkanje na na\xc5\xbe se je pokazalo za pogubno za oba dirka\xc4\x8da, saj je Caracciola v \xc5\xa1estdesetem krogu odstopil zaradi okare ventila, \xc3\x89tancelin pa je moral po te\xc5\xbeavah z zavorami in pritiskom olja spustiti Dreyfusa in Brivia mimo. Ferrarijevi dirka\xc4\x8di niso ve\xc4\x8d mogli ogroziti vodilnega Fagiolija, ki je zmagal po vodstvu od \xc5\xa1tarta do ciljam, kar mu je uspelo kot prvemu dirka\xc4\x8du na dirki za Veliko nagrado Monaka. Na drugem mestu je ostal Dreyfus, na tretjem Brivio, \xc4\x8detrti je bil \xc3\x89tancelin, peti pa Chiron, ki mu je dva kroga pred koncem ravno pred boksi zmanjkalo goriva, a je lahko kon\xc4\x8dal dirko.'